กสิกรฯออกเงินฝาก18เดือนดอก3.61%
กสิกรไทยลุยตลาดเงินฝาก เปิดตัวเงินฝากประจำขั้นบันไดดอกสูง18 เดือน ดอกเบี้ยเฉลี่ย3.61%
5 ก.ค. 2555

กสิกรไทยลุยตลาดเงินฝาก เปิดตัวเงินฝากประจำขั้นบันไดดอกสูง18 เดือน ดอกเบี้ยเฉลี่ย3.61% 
นายปกรณ์  พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ธนาคารได้ออกผลิตภัณฑ์ “เงินฝากประจำขั้นบันไดดอกสูงว้าว 18 เดือน” จ่ายดอกเบี้ยแบบขั้นบันได อัตราดอกเบี้ยสูงสุด 15% ต่อปี โดยผู้ฝากเงินจะได้รับอัตราดอกเบี้ยในเดือนที่ 1-5 ที่ 1.85% ต่อปี เดือนที่ 6-9  ที่ 2.65% ต่อปี เดือนที่ 10-13 ที่ 3.35% ต่อปี เดือนที่ 14-17 ที่ 4.15% ต่อปี และเดือนที่ 18 ที่ 15% ต่อปี โดยอัตราดอกเบี้ยเฉลี่ยเมื่อฝากครบกำหนดจะสูงถึง 3.61% ต่อปี
ทั้งนี้ ลูกค้าสามารถเปิดบัญชี “เงินฝากประจำขั้นบันไดดอกสูงว้าว 18 เดือน” ด้วยวงเงินฝากขั้นต่ำ 10,000 บาท จะได้รับดอกเบี้ยทุก 3 เดือน และหากมีความจำเป็นต้องใช้จ่ายเงินก่อนครบกำหนดก็สามารถเบิกถอนเงินมาใช้ก่อนได้ โดยจะได้รับอัตราดอกเบี้ยตามระยะเวลาที่ฝากไว้จริง ขั้นต่ำที่ 1.85% ต่อปี ซึ่งเป็นอัตราดอกเบี้ยที่สูงกว่าอัตราดอกเบี้ยเงินฝากออมทรัพย์ทั่วไปในตลาด
นายปกรณ์ กล่าวว่า ธนาคารตั้งเป้าระดมเงินฝากจากแคมเปญนี้ 50,000 ล้านบาท รองรับการปล่อยสินเชื่อของธนาคาร ฯ ซึ่งมีแนวโน้มที่ขยายตัวอย่างต่อเนื่อง โดยเริ่มเปิดรับฝากแล้วตั้งแต่วันนี้ถึง 31 ส.ค. 2555 ที่ธนาคารกสิกรไทยทุกสาขาทั่วประเทศ หรือสอบถามข้อมูลเพิ่มเติมได้ที่ K-Contact Center 0 2888 8888